VEGA og Live Nation præsenterer **En af vor tids største R&B-stjerner Craig David gæster Store VEGA med sit nye dj-projekt TS5 til unik natkoncert***Med over 13 millioner solgte album, 14 top-10 hits og udsolgte shows over hele verden har han været med til at sætte britisk R&B og urban på det musikalske verdenskort. Nu gæster han Store VEGA med sit nye projekt TS5 til en natkoncert lørdag den 29. oktober.*

På den britiske pophimmel lyser Craig Davids stjerne klart. Med sine 14 top-10 singler, inklusiv “7 Days”, “Walking Away”, “What’s Your Flava” og den storhittende duet med legendariske Sting, “Rise And Fall”, cementerede sangeren sin status som en af de største R&B-stjerner, Storbritanien nogensinde har udklækket. Efter det store gennembrud i 2001 fulgte musikbranchens største hæderskroninger i form af tre Ivor Novello-statuetter, to MTV EMA awards og hele tre udsolgte shows på den ikoniske Wembley Arena.

13 millioner solgte plader, en udnævnelse til Honorary Doctor of Music ved universitet I hjembyen, Southhampton, og adskillige Grammy-nomineringer taler deres eget klare sprog: Det charmerende R&B/Urban-talent kan sit kram. I en dugfrisk afstemning blandt MTVs seere blev det platinsælgende debutalbum *Born to Do It* udnævnt som det næstbedste album i historien, kun overgået af Michael Jacksons *Thriller*.

**Fra R&B-verdensstjerne til cutting edge dj**Siden 2013 har [Craig David](https://www.facebook.com/CraigDavid/?fref=ts) arbejdet på sit nyeste projekt TS5, hvor han selv står bag dj-pulten som både MC, mix-tryllemager og livemusiker. Under showet præsenterer han sine største hits med nye mixes og gæste-dj’s. Samarbejderne tæller allerede blandt andre Major Lazer, Katy B og Diplo. Tidligere i år blev billetterne revet væk på kort tid, da han spillede i Pumpehuset.

Med projektet TS5 har han bl.a. headlinet på de største klubber i Frankrig, Marocco, Moskva og Beijing. I 2015 spillede han udsolgt turné i Australien og lukkede Nothing Hill Carneval, og projektet er derefter blevet et af de mest eftertragtede setups på den britiske klubscene. I første halvdel af 2016 har David præsenteret TS5 på både Glastonbury, V Festival, Wireless, Bestival og Radio 1’s Big Weekend. Sidste måned udsolgte han Brixton Acadamy i London på få minutter.

Samme aften gæster Phlake Store VEGA til en udsolgt koncert. Hvis koncertgæster til Phlake-koncerten også køber billet til Craig David-eventet, skal man oplyse det til vagten ved ankomst og vil der få udleveret et armbånd, som giver mulighed for at blive inde i VEGA hele aftenen.

**Fakta om koncerten:**Craig David’s TS5 (UK)
Lørdag den 29. oktober 2016 kl. 01.00 (Døre: 00.00)
Store VEGA, Enghavevej 40, 1674 København V
Billetpris 330 kr. + gebyr
Billetsalg starter torsdag den 11. august via vega.dk og Ticketmaster